آذربایجان‌دا، قافقاز ایسلام اوردوسو آدی وئریله‌ن عثمانلی اوردوسونون ۹ آدسیز عسگرینین دفن اولوندوغو آنید دیکیلدی.
باشکند باکی یاخینلیغین‌دا دیگاه قصبه قبیریستانلیغین‌دا آذربایجان‌لیلارین ایللرله قورودوغو شهید مزارلاری آبشئرون والیلیگی طرفیندن تعمیر ائدیله‌رک آنید حالینا گتیریلدی.
باکی‌نی ارمنی چته‌لری و بولشئویک بیرلیک‌لرین‌دن قورتاران و قافقاز ایسلام اوردوسو آدی وئریله‌ن عثمانلی اوردوسونون ۹ آدسیز عسگرینین دفن اولوندوغو شهیدلر خیابانینا، تورکیه و آذربایجان بایراغی چکیلدی.
تورکیه‌نین باکی‌داکی ائلچیسی ارکان اؤزاورال، دیکیله‌ن آنید سببی ایله آبشئرون والی‌سی ایراده گول‌ممدووا ایله گؤروشرک تورکیه شهیدلرینه گؤستردیکلری وفا اوچون تشکرلرینی بیلدیردی.
والی گول‌ممدووا، قافقاز ایسلام اوردوسونون ۱۹۱۸ده آذربایجانین یاردیمینا گله‌رک خالقی ارمنی و بولشئویک ظلمون‌دن خلاص ائتدیگینی، بو سبب‌دن شهید تورک عسگرلرین خاطره‌سینین یاشادیلماسینی اؤزلرینه بورج بیلدیکلرینی قید ائتدی.
ائلچی اؤزاورال، گؤروشمه سونراسی مطبوعات نماینده‌لرینه وئردیگی آچیقلامادا، تورکیه خاریجین‌ده‌کی ان چوخ تورک شهیدلیگینین آذربایجان‌دا اولدوغونو دئدی.
قافقاز ایسلام اوردوسو، عثمانلی دؤولتینین حربیه باخانی انور پاشانین گؤستریشیله یارادیلدی و بیرینجی دونیا ساواشیندا قافقاز جبهه‌سین‌ده ساواشدی.
آذربایجان جمهوریتینین و داغیستانین عثمانلی‌دان یاردیم طلب ائتمه‌سی اوزرین‌ده نورو پاشا (کیللی‌گیل) باشچیلیغی آلتین‌داکی قافقاز ایسلام اوردوسو آذربایجانا دوغرو یوروشه چیخدی.
قافقاز ایسلام اوردوسون‌دا عسگر ساییسی، آذربایجان قول‌اوردوسوندان ائدیلن مین نفرلیک کؤمکله ۱۲ مینه چاتدی.
مسیرینده‌کی گؤیچای، سالیان، آغسو و کوردمیری ده بولشئویک قوشونلاری و ارمنی چته‌لرین‌دن تمیزله‌یه‌ن قافقاز ایسلام اوردوسو، ۱۵ سپتامبر ۱۹۱۸ده باکینی قورتاردی.
قافقاز ایسلام اوردوسو باکینین قورتولوشو اوچون مین ۱۳۰ شهید وئردی. آذربایجانین باکی، آبشئرون، شکی، شاماخی، گؤیچای، کوردمیر، نئفتچالا و قوبا کیمی بیر چوخ بؤلگه‌سین‌ده قافقاز ایسلام اوردوسو شهیدلرینین آنید مزارلاری وار.
